***** ΚΑΝΟΝΙΣΜΟΣ (ΕΟΚ) αριθ. 1264/90 ΤΗΣ ΕΠΙΤΡΟΠΗΣ της 14ης Μαΐου 1990 για την τροποποίηση του κανονισμού (ΕΟΚ) αριθ. 3179/80 σχετικά με τα ταχυδρομικά τέλη που πρέπει να λαμβάνονται υπόψη κατά τον καθορισμό της δασμολογητέας αξίας των εμπορευμάτων που αποστέλλονται ταχυδρομικώς Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 1224/80 του Συμβουλίου της 28ης Μαΐου 1980 για τη δασμολογητέα αξία των εμπορευμάτων (1), όπως τροποποιήθηκε τελευταία από τον κανονισμό (ΕΟΚ) αριθ. 4046/89 (2), και ιδίως το άρθρο 15, Εκτιμώντας: ότι ο κανονισμός (ΕΟΚ) αριθ. 3179/80 της Επιτροπής (3) προβλέπει ότι, λόγω του ιδιαίτερου χαρακτήρα των τελών που επιβάλλονται για τις διεθνείς ταχυδρομικές υπηρεσίες, όλα αυτά τα τέλη τα οποία εισπράττονται μέχρι το σημείο προορισμού των εμπορευμάτων που αποστέλλονται ταχυδρομικώς πρέπει να ενσωματώνονται στη δασμολογητέα αξία των εν λόγω εμπορευμάτων· ότι τα τέλη που επιβάλλονται για ορισμένες αποστολές εξπρές δεν είναι τα ίδια με τα τέλη που επιβάλλονται για άλλες διεθνείς ταχυδρομικές υπηρεσίες, δεδομένου ότι οι τελευταίες αυτές υπηρεσίες δεν παρέχονται βάσει μιας συνολικής σύμβασης που συνάπτεται με τον πελάτη· ότι δεν είναι σκόπιμο να γίνει διαχωρισμός, για τους σκοπούς του καθορισμού της δασμολογητέας αξίας, μεταξύ των αποστολών εξπρές που μεταφέρονται είτε από τις ταχυδρομικές υπηρεσίες είτε από άλλες επιχειρήσεις που παρέχουν παρόμοιες υπηρεσίες· ότι, κατά συνέπεια, κρίνεται σκόπιμο να εξαιρεθούν τα τέλη για ορισμένες αποστολές εξπρές που μεταφέρονται από τις ταχυδρομικές υπηρεσίες, από το πεδίο εφαρμογής του κανονισμού (ΕΟΚ) αριθ. 3179/80 και να τροποποιηθεί ανάλογα το άρθρο 1 του εν λόγω κανονισμού· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Δασμολογητέας Αξίας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 3179/80 τροποποιείται ως εξής: 1. Προστίθεται η ακόλουθη παράγραφος στο άρθρο 1: «3. Οι παράγραφοι 1 και 2 δεν εφαρμόζονται στα εμπορεύματα που μεταφέρονται από τις ταχυδρομικές υπηρεσίες εξπρές που αναφέρονται στο παράρτημα». 2. Το παράρτημα του παρόντος κανονισμού προστίθεται ως παράρτημα . Άρθρο 2 Ο παρών κανονισμός τίθεται σε ισχύ την 1η Ιουλίου 1990. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Μαΐου 1990.

[Source: multi_eurlex | Tokens: 2182]